Diari Oficial de la Generalitat Valenciana


Sumari del DOGV 3925, del 25-01-2001 (2001/435)

ORDRE de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases de concessió de subvencions dels programes de foment de l'ocupació estable i altres mesures de suport a la creació d'ocupació.
-----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/12/29/(4)/dof/vci/html**

### Dades del document

Número de DOGV
:   3925

Data del DOGV
:   25-01-2001

Secció del DOGV
:   I. DISPOSICIONS GENERALS

Número del document
:   2001/435


Data del document
:   29-12-2000

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * inserció professional
    * ajuda pública
    * suport econòmic
    * mà d'obra femenina
    * reinserció professional
    * pràctiques de formació
    * creació d'ocupació
    * lluita contra l'atur
    * treballador jove
    * ajuda a l'ocupació
    * atur de llarga duració
    * empresa

ORDRE de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases de concessió de subvencions dels programes de foment de l'ocupació estable i altres mesures de suport a la creació d'ocupació. [2001/M435]
  
L'Estatut d'Autonomia atribueix a la Comunitat Valenciana, en l'article 33, en concordança amb la Constitució Espanyola, la competència per a l'execució de la legislació de l'Estat en matèria laboral.
  
En l'actual estructura orgànica de la Generalitat Valenciana, en virtut del que disposa el Decret 84/2000, de 6 de juny, la convocatòria i control de les ajudes a la contractació per compte alié, com a instruments de política activa d'ocupació, correspon a la Conselleria d'Economia, Hisenda i Ocupació.
  
La Comunitat Valenciana, mitjançant la Conselleria d'Economia, Hisenda i Ocupació, convoca ajudes, algunes cofinançades pel Fons Social Europeu, tenint en compte les directrius emanades de la Comissió Europea.
  
Així doncs, en aquesta convocatòria de subvencions, després del títol I que arreplega les disposicions comunes a les distintes modalitats d'ajudes, apareixen les actuacions adreçades al foment de l'ocupació que són:
  
a) En el Títol II es regulen les ajudes adreçades als joves, amb la finalitat de millorar la seua capacitat d'inserció laboral alhora que es combat la desocupació juvenil. Es dóna suport als contractes formatius que se subscriguen amb els joves i que a més incloguen una clàusula de compromís de fixesa en concloure aquells, i se subvencionen les conversions dels contractes formatius en indefinits. Cal assenyalar que aquest tipus de conversions en indefinits és l'únic subvencionable a partir de l'any 2001, d'acord amb les polítiques de foment d'ocupació que practica el govern de la nació.
  
b) En el Títol III es regula el programa d'ajudes a l'ocupació estable, bé per a fomentar contractacions fixes a temps complet, o bé a temps parcial. Amb aquest programa s'intenta incidir en l'estabilitat en l'ocupació, perquè la proporció de contractes de duració determinada és alta i afecta sobretot les dones. Per això, s'ha donat suport a les dones desocupades amb ajudes superiors al de la resta de col·lectius, i s'ha reforçat així la política d'igualtat d'oportunitats en les dones i homes.
  
També, com a novetat, s'ha reduït el període exigible d'inscripció en l'oficina d'ocupació dels treballadors desocupats compresos entre els 30 i els 45 anys, per a ser considerats aturats de llarga duració. En anteriors convocatòries s'exigien 360 dies d'inscripció prèvia a la formalització del contracte, i en l'actual convocatòria fan falta 180 dies, amb la qual cosa s'estableix així una major coherència amb les directrius d'ocupació de la Comissió Europea, que disposen la necessitat d'oferir mesures d'inserció professional als adults abans que hagen passat dotze mesos de desocupació.
  
c) En el Títol IV, mitjançant el foment de l'ocupació derivat de la reordenació de la jornada laboral i altres mesures del repartiment del temps de treball, es pretén, per una costat, fomentar la capacitat d'adaptació dels treballadors i empreses tot donant suport a la modernització de l'organització del treball, i d'altra banda, donar suport a la conciliació de la vida laboral amb la vida familiar, al mateix temps que es genera nova ocupació.
  
d) En el Títol V, com a novetat, i amb l'objectiu de combatre la discriminació, es dóna suport a la contractació de persones desocupades en situació de risc d'exclusió social, com ara minories ètniques, immigrants, interns/as d'institucions penitenciàries, etc.
  
Per finalitzar, es destaquen com a novetats d'aquesta convocatòria les següents:
  
1. Es publica com una ordre de bases, amb l'objectiu que dure més enllà de les convocatòries anuals d'ajudes, i així les empreses i les persones desocupades poden tenir un coneixement de les mesures de foment d'ocupació a mes llarg termini.
  
2. S'ha expressat la quantia de les ajudes en euros, en nombres enters i la seua equivalència en pessetes apareix entre parèntesi, amb la finalitat que aquestes bases de convocatòria estiguen adaptades a l'any 2002, quan ja l'euro haja substituït la pesseta definitivament.
  
3. A més, les ajudes apareixen, en la mesura que es puga, en quanties concretes, en comptes de fer-se indicacions sobre percentatges de quotes a la Seguretat Social o sobre el salari mínim interprofessional. Amb aquest objectiu es pretén facilitar el coneixement de les quanties de les ajudes per part d'empreses i treballadors desocupats.
  
4. En últim lloc, cal indicar que les mesures de foment d'ocupació adreçades al col·lectiu de persones amb minusvalidesa tenen una regulació pròpia i per això no apareixen recollides en aquesta convocatòria.
  
Per tant, i en ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Títol I
  
Capítol I
  
Disposicions generals
  
Article 1. Objecte i àmbit
  
1. Aquesta ordre té com a objecte fixar les bases reguladores dels incentius per al foment de la contractació i de l'estabilitat en l'ocupació, amb la finalitat de crear llocs de treball, afavorir la inserció dels col·lectius desocupats amb majors dificultats d'accés al mercat de treball, mitjançant els següents programes d'ajudes:
  
I Programa d'ajudes als joves a través de la contractació en pràctiques i en formació i la transformació d'aquests contractes en indefinits.
  
II Programa de foment a la contractació indefinida a jornada completa o a temps parcial.
  
III Foment de l'ocupació derivat de la reordenació de la jornada laboral i altres mesures de repartiment del temps de treball
  
IV Programa d'ajudes a persones desocupades en situació de risc d'exclusió social.
  
2. El règim d'ajudes serà d'aplicació tal com es determina en els següents articles.
  
Article 2. Beneficiaris de les ajudes
  
Podran ser beneficiaris de les ajudes establides en aquesta ordre:
  
1. Les empreses, siga quina siga la seua forma jurídica, les persones físiques i les entitats privades sense ànim de lucre, amb àmbit d'actuació a la Comunitat Valenciana, i que concerten els contractes subvencionables per a l'execució exclusiva a centres de treball radicats en aquesta Comunitat, sempre que, a més, reunisquen els requisits i condicions que s'estableixen en aquesta ordre.
  
2 Els treballadors que deixen de prestar serveis en l'empresa o disminuïsquen la seua jornada laboral, en els casos establits en el títol IV, capítols IV i V de aquesta ordre.
  
Article 3. Requisits dels beneficiaris
  
1. Els beneficiaris de les ajudes establides en l'article 2.1, empreses i entitats privades, hauran de complir els següents requisits:
  
a) Trobar-se al corrent en el compliment de les seues obligacions tributàries i de la Seguretat Social.
  
b) No haver sigut exclosos de l'accés als beneficis derivats de l'aplicació dels programes d'ocupació per la comissió d'infraccions molt greus, de conformitat amb el que disposa l'article 46.2 del Reial Decret Legislatiu 5/2000 (BOE 08.08.2000), sobre Infraccions i Sancions en l'Ordre Social.
  
c) Estar inscrites com a persones o entitats ocupadores en els règims de la Seguretat Social en els que hi haja afiliació de treballadors per compte alié.
  
d) No haver realitzat extincions de contractes de treball per causes disciplinàries o objectives declarades improcedents per sentència judicial ferm, o en virtut de comiat col·lectiu, en els 12 mesos anteriors a la sol·licitud de l'ajuda.
  
e) No haver sigut sancionat com a responsable directe o solidari, durant els últims cinc anys, mitjançant resolució ferma administrativa, per una infracció tipificada com a molt greu en la Llei 31/1995, de 8 de novembre, de Prevenció de Riscos Laborals.
  
2. Els beneficiaris de les ajudes establides en l'article 2.2, hauran de complir el requisit de trobar-se al corrent en el compliment de les seues obligacions tributàries i de la Seguretat Social.
  
Article 4. Exclusions
  
Queden exclosos de les ajudes regulades en aquesta ordre els següents supòsits:
  
1. Relacions laborals de caràcter especial establides en l'article 2.1 del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març, i la resta de disposicions reglamentàries.
  
2. Contractacions que afecten el cònjuge, ascendents, descendents i la resta de parents, per consanguinitat o afinitat, fins al segon grau inclusivament, de l'empresari o dels que ostenten càrrecs de direcció o siguen membres dels òrgans d'administració de les empreses que tenen la forma jurídica de societat o de les entitats privades sense ànim de lucre, així com les que es produïsquen amb aquests últims.
  
3. Contractacions realitzades amb treballadors que en els 24 mesos anteriors a la data de contractació hagueren prestat servicis en la mateixa empresa o grup d'empreses mitjançant un contracte per temps indefinit.
  
El que disposa el paràgraf anterior serà també d'aplicació en el supòsit de vinculació laboral del treballador, en els 24 mesos anteriors a la contractació subvencionable, amb empreses a què el sol·licitant dels beneficis haja succeït en virtut del que estableix l'article 44 del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març.
  
4. Treballadors que hagen finalitzat la seua relació laboral de caràcter indefinit per mutu acord en un termini de tres mesos anterior a la formalització del contracte.
  
5. Les contractacions realitzades per les empreses de treball temporal.
  
Article 5. Obligacions del beneficiari
  
Amb independència de les obligacions específiques establides per a cada programa en aquesta ordre i de les que, si és procedent, expressament s'arrepleguen en la resolució de concessió, són exigibles les següents obligacions genèriques:
  
A. Per als ocupadors, sense perjudici de què la normativa social vigent estableix:
  
1. Formalització dels contractes de treball per escrit.
  
2. Realitzar l'activitat o adoptar el comportament que fonamente la concessió de subvenció en la forma i terminis establits.
  
3. Justificar davant de l'òrgan que concedeix, la realització de l'activitat o l'adopció del comportament, així com el compliment dels requisits i condicions que determine la concessió.
  
4. En el cas que el treballador contractat cause baixa en l'empresa, aquesta tindrà l'obligació de substituir-lo en el termini d'un mes per un altre, susceptible de ser inclòs en els col·lectius subvencionables pel programa que es tracte, en les mateixes condicions contractuals que tenia el treballador substituït. La citada substitució haurà de ser comunicada a l'òrgan que va concedir la subvenció en un termini no superior a 15 dies des de la citada substitució. Si la baixa es produeix amb anterioritat a la resolució de concessió, decaurà el dret a la sol·licitud presentada.
  
5. En el supòsit de contractacions per temps indefinit, mantenir els llocs de treball creats i subvencionats, així com els ja existents de caràcter indefinit un mínim de tres anys.
  
6. Facilitar les dades i la informació, en qüestions relacionades amb les subvencions concedides, que els siguen requerits per la Conselleria d'Economia, Hisenda i Ocupació, així com comunicar-li les incidències i variacions que es produïsquen en relació amb aquelles.
  
7. Per tractar-se d'ajudes cofinançades pel Fons Social Europeu, el beneficiari estarà subjecte a les normes d'informació i publicitat que estableixen les disposicions comunitàries.
  
8. La presentació de sol·licituds a l'empara d'aquesta convocatòria suposa la prestació del consentiment, per part del beneficiari, perquè la Conselleria d'Economia, Hisenda i Ocupació puga sol·licitar dels òrgans competents de la Seguretat Social la informació estrictament necessària per a comprovar els aspectes a què es refereixen els punts 4, 5 i 6 de l'apartat a de l'article 5 i els apartats 1 b) i c) de l'article 22 d'aquesta ordre.
  
B. Per als treballadors que reduïsquen la seua jornada laboral d'acord amb l'article 2.2 de l'ordre:
  
1. Realitzar l'activitat o adoptar el comportament que fonamente la concessió de subvenció en la forma i terminis establits.
  
2. Justificar davant de l'òrgan que concedeix, la realització de l'activitat o l'adopció del comportament, així com el compliment dels requisits i condicions que determine la concessió.
  
3. Facilitar les dades i informació, en qüestions relacionades amb les subvencions concedides, que els siguen requerits per la Conselleria d'Economia, Hisenda i Ocupació, així com, comunicar-li les incidències i variacions que es produïsquen en relació amb aquelles.
  
Capítol II
  
Procediment general per a la concessió de les ajudes
  
Article 6. Presentació de sol·licituds i termini
  
1. Les sol·licituds per a l'obtenció de les ajudes regulades en aquesta ordre hauran d'adreçar-se a la Conselleria d'Economia, Hisenda i Ocupació ?Sotssecretaria d'Ocupació-, i es presentaran en l'imprés normalitzat en les corresponents direccions territorials d'Ocupació o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Amb caràcter general, la sol·licitud haurà d'acompanyar-se dels següents documents:
  
I. Per als ocupadors:
  
a) Documentació acreditativa i identificadora del sol·licitant i, si és procedent, del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV de 21 de juny de 1996), la validesa dels quals haurà d'estendre's al moment en què finalitze el termini de presentació de la sol·licitud. No serà necessària aquesta documentació en el cas d'ajudes la quantia del qual no supere les 300.000 pessetes.
  
c) Dades de domiciliació bancària segons model normalitzat (fitxa de manteniment de tercers), excepte si s'han presentat abans davant de la Conselleria d'Economia, Hisenda i Ocupació i no han experimentat variació.
  
d) Còpia del contracte de treball que dóna lloc a l'ajuda, degudament registrat per l'oficina d'Ocupació de la Generalitat Valenciana i que en el seu clausulat conste, si és procedent, com a contracte indefinit, o en el cas de les ajudes per la reordenació de la jornada laboral, s'hi faça esment de la causa que el motiva així com a l'acord d'empresa que el suscita.
  
e) Certificat acreditatiu de la inscripció com a desocupat en la corresponent oficina d'Ocupació de la Generalitat Valenciana, del treballador contractat.
  
f) Altes o variació de dades (cas de transformacions de contractes), dels treballadors contractats en el Règim General de la Seguretat Social. Així mateix, s'aportarà la variació de dades quan, amb ocasió de l'aplicació de les mesures establides en aquesta ordre, es produïsca en la situació d'altres treballadors de l'empresa.
  
g) Declaració responsable que les contractacions realitzades no estan compreses en els supòsits establits en l'article 4 d'aquesta disposició i que el sol·licitant no es troba sotmés en el supòsit establit en l'article 3 b), d) i e).
  
h) Declaració responsable referida a les ajudes subjectes al règim de minimis rebudes per l'entitat durant els últims tres anys, comptats des de la primera ajuda obtinguda, amb indicació de l'import, organisme, data de concessió i règim d'ajudes en què s'emparava; o, si és procedent, declaració responsable de no haver-ne rebut cap.
  
i) En el supòsit d'ajudes establides en el títol IV de la aquesta ordre, còpia de l'acord entre empresa i treballadors amb referència explícita a la creació d'ocupació com a conseqüència de les mesures pactades, amb indicació del temps cert de reordenació de la jornada i eliminació o reducció d'hores extraordinàries i l'especificació del lloc de treball corresponent.
  
j) Consentiment exprés per part del beneficiari en què autoritze la Conselleria d'Economia, Hisenda i Ocupació a demanar davant de la Seguretat Social la informació a què es refereix l'article 5, apartat A, punt 8, d'aquesta ordre.
  
II. Per als treballadors de l'article 2.2 d'aquesta ordre, únicament hauran d'acompanyar a la seua sol·licitud la documentació dels apartats a), b), c), d), i) del número 2.I d'aquest article.
  
3. Les sol·licituds hauran de presentar-se en el termini màxim de dos mesos següents a la data en què s'efectue la contractació objecte de l'ajuda. En qualsevol cas, les contractacions i estudis hauran d'haver realitzat dins de l'any natural que se presente la sol·licitud. El termini de presentació de sol·licituds acabarà el 30 d'octubre per a les ajudes del títol IV; per a les ajudes dels títols II, III i V, el termini d'acabament de presentació de les sol·licituds d'ajudes serà el 30 de desembre de cada any.
  
Per al cas d'estudis i contractes realitzats abans de la publicació d'aquesta ordre, el termini de presentació de sol·licituds s'estendrà fins a dos mesos després de publicada aquesta, amb el límit del termini d'acabament assenyalat.
  
4. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre resulte exigible, es requerirà a l'interessat perquè en termini de 10 dies esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, prèvia resolució que haurà de ser dictada en els termes establits en l'article 42 de la citada llei.
  
Article 7. Criteris per a la concessió de les ajudes
  
Les ajudes s'atorgaran fins a exhaurir el crèdit disponible segons l'ordre en què la sol·licitud haja tingut entrada en qualsevol dels registres d'entrada de l'òrgan competent per a resoldre, sempre que es complisquen els requisits exigits en aquesta ordre i s'acompanye la totalitat de la documentació establida en l'article anterior.
  
Article 8. Tramitació, resolució i recursos
  
1. La competència per a conéixer i resoldre sobre les sol·licituds formulades correspon als directors territorials d'Ocupació, per delegació del conseller d'Economia, Hisenda i Ocupació.
  
2. Les citades unitats administratives podran demanar de l'entitat sol·licitant l'aportació addicional d'altres documents o dades aclaridores que crega necessaris per a resoldre sobre la sol·licitud presentada.
  
3. El termini màxim per a resoldre i notificar la resolució procedent serà de sis mesos comptadors des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació, en el cas que aquesta s'efectuara una vegada publicada l'ordre per la qual es dóna publicitat a les línies de crèdit i a l'import global màxim destinat a la concessió d'ajudes establides en la aquesta convocatòria. En cas contrari, el termini s'iniciarà a partir del dia següent a la citada publicació.
  
4. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30 /1992, de 26 de novembre, de Règim Jurídic de les Administracions Publiques i del Procediment Administratiu Comú, en la redacció donada per la Llei 4/1999, de 13 de gener; i això sense perjudici que subsistisca l'obligació legal de resoldre sobre la petició formulada.
  
5. La resolució de concessió de les ajudes fixarà expressament la quantia concedida, incorporarà, si és procedent, les condicions, obligacions i determinacions accessòries que haja de subjectar-se el beneficiari i es notificarà als interessats en els termes establits en l'article 58 de la Llei 30/1992, abans mencionada.
  
6. Les resolucions que es dicten a l'empara d'aquesta convocatòria esgoten la via administrativa, i contra elles s'hi podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà a la notificació de la resolució, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciós Administrativa. I això sense perjudici del que disposa els articles 116 i 117 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, i de la possibilitat que els interessats puguen exercir, si és procedent, qualsevol altre que estimen procedent. Contra la desestimació per silenci administratiu, s'hi podrà interposar, davant de l'acte presumpte idèntic recurs, en el termini de sis mesos comptadors des que haguera finalitzat el termini que per a dictar i notificar la resolució expressa que es menciona en el número 3 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciós Administrativa, i sense perjudici del que disposa els articles 116 i 117 abans mencionats.
  
Article 9. Resolució d'incidències
  
1. L'òrgan competent per a la concessió de les ajudes establides en aquesta ordre resoldrà les incidències que es produïsquen amb posterioritat a la citada concessió, com ara pròrroga de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte, amb posterioritat a la data de presentació de la sol·licitud.
  
3. Les ajudes establides per aquesta disposició són incompatibles entre si i amb qualsevol altra per a la mateixa acció subvencionable, percebudes d'aquesta o altres administracions públiques, excepte amb els incentius a la contractació, que s'establisquen per les lleis estatals en programes anuals sobre mesures de foment d'ocupació i altres mesures que regulen les bonificacions de quotes a la Seguretat Social dels contractes d'interinitat subscrits amb persones desocupades per a substituir treballadors durant els períodes de descans per maternitat, adopció i acolliment.
  
Article 10. Control de les ajudes
  
1. Correspondrà a la Subsecretaria d'Ocupació, mitjançant les direccions territorials d'Ocupació, portar a terme la funció de control de les subvencions concedides, així com l'avaluació i seguiment del aquesta programa.
  
2. Per a la realització d'aquestes funcions s'utilitzaran tots els mitjans que estiguen a disposició de la Conselleria d'Economia, Hisenda i Ocupació, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General i dels òrgans competents de les institucions comunitàries en relació amb les ajudes concedides.
  
Article 11. Liquidació de les ajudes
  
La liquidació de les ajudes es farà quan es complisquen els requisits establits i es justifiquen documentalment i, si es el cas, tal com s'especifique per a cada programa en els articles corresponents d'aquesta ordre. L'import de l'ajuda reconeguda a cada beneficiari es lliurarà d'una sola vegada.
  
Article 12. Minoració i resolució de les ajudes concedides
  
1. L'incompliment de les obligacions i condicions establides en aquesta ordre i en la resolució, així com la concessió, després de la presentació de la sol·licitud, d'altres ajudes públiques i privades que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és procedent, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'aquella. En la tramitació del procediment es garantirà el dret de l'interessat a l'audiència.
  
Títol II
  
Ajudes a la inserció laboral dels joves
  
Capítol I
  
Disposicions generals
  
Article 13. Objecte
  
L'objectiu final que es persegueix amb aquest programa d'ajudes és elevar el nivell d'ocupació dels joves mitjançant la creació de llocs de treball de caràcter estable, per la qual cosa s'estableixen ajudes susceptibles d'incentivar la contractació indefinida dels joves inscrits com a desocupats, en la corresponent oficina d'Ocupació de la Generalitat Valenciana.
  
Article 14. Accions susceptibles de suport
  
Les ajudes establides en aquest títol es desenvolupen mitjançant els següents programes de promoció d'ocupació:
  
a) Programa d'incentius als contractes formatius.
  
b) Programa d'ajudes a la transformació en indefinits dels contractes anteriors.
  
Capítol II
  
Programa d'Incentius als contractes formatius
  
Article 15. Objecte
  
Les ajudes establides en aquest capítol van destinades a subvencionar contractes en pràctiques o per a la formació que es formalitzen amb desocupats inscrits en la corresponent oficina d'Ocupació de la Generalitat Valenciana, sempre que els contractes siguen de duració d'un any o superior.
  
Els contractes en pràctiques regulats en l'article 11.1 del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març i Reial Decret 488/1998, de 27 de març, podran subscriure's a jornada completa o parcial, que no podrà ser de duració inferior a 20 hores setmanals. En aquests casos haurà d'existir adequació entre el nivell de titulació del contractat i el lloc de treball exercit, i pactar-se en el clausulat el compromís de l'ocupador que el treballador continuarà en l'empresa com a fix de plantilla a l'acabament del contracte.
  
Els contractes per a la formació, regulats en l'article 11.2 del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març, i en el Reial Decret 488/1998, de 27 de març, que es formalitzen amb desocupats majors de 16 anys i menors de 21 anys, sempre que tinguen per objecte l'adquisició per aquests de la formació teòrica i pràctica necessària per a l'acompliment adequat d'un lloc de treball o ofici, susceptible d'un determinat nivell de qualificació, i es pacte en el seu clausulat compromís de l'ocupador que el treballador continuarà en l'empresa com fix de plantilla al terme del contracte.
  
Article 16. Quantia de les ajudes
  
Les ajudes que s'estableixen en aquest programa consisteixen en la subvenció de 2.400 euros (399.326 pessetes) per la contractació de duració mínima d'un any i a jornada completa; i de 3.000 euros (499.158 pessetes) en el cas de dones.
  
Capítol III
  
Programa d'incentius a la transformació dels contractes
  
en pràctiques o de formació en indefinits
  
Article 17. Objecte
  
L'objecte d'aquest programa és articular unes ajudes a la transformació en indefinida dels contractes en practiques o en formació, sense ruptura de la relació laboral amb l'empresa, inclosos aquells supòsits en què la relació laboral indefinida té lloc l'endemà de l'acabament de la vigència del contracte en pràctica o de formació, incorporant-se a l'empresa amb caràcter estable sense ruptura de continuïtat en la relació laboral.
  
Els contractes indefinits seran com a mínim d'igual jornada a què tenien en el contracte en pràctiques.
  
Article 18. Quantia de les ajudes
  
Els incentius que s'estableixen en aquest programa són de 1.440 euros (199.663 pessetes) amb contracte indefinit a jornada completa. En el cas de dones la quantia s'eleva fins a 1.800 euros (299.494 pessetes), sempre que el nou contracte se subscriga a jornada completa.
  
Quan es pretenga transformar un contracte dels anteriors a temps parcial en indefinit a temps parcial, l'incentiu es prorratejarà en proporció al temps de treball efectiu.
  
No podran ser objecte d'ajudes la transformació dels contractes en pràctiques o de formació que hagueren sigut objecte de la subvenció establida en el capítol precedent.
  
Títol III
  
Ajudes a l'ocupació estable
  
Capítol I
  
Disposicions generals
  
Article 19. Objecte
  
L'objectiu final d'aquest programa és afavorir l'estabilitat en l'ocupació, mitjançant ajudes a les contractacions indefinides a jornada completa o a temps parcial, exclosos els contractes fixos discontinus.
  
Article 20. Accions susceptibles de suport
  
Les ajudes establides en aquest títol s'articulen en els següents programes d'actuació:
  
1. Programa d'Ajuda a les Contractacions Indefinides a Jornada Completa.
  
2. Programa de Suport a la Contractació Indefinida a Temps Parcial.
  
Capítol II
  
Programa d'Ajuda a les Contractacions Indefinides
  
a Jornada Completa
  
Article 21. Objecte
  
L'objecte d'aquest programa d'ajudes és elevar el nivell de l'ocupació estable i de qualitat tot fomentant la creació de llocs de treball de naturalesa indefinida i a jornada completa, i actuant a aquests efectes en harmonia amb les disposicions estatals de foment de la contractació indefinida i complementant els seus incentius.
  
Article 22. Accions susceptibles de suport i quantia de l'ajuda
  
1. Les ajudes establides podran anar destinades a les accions següents:
  
a) Contractacions indefinides.
  
b) Manteniment de les contractacions indefinides per a les quals s'haguera sol·licitat subvenció i que, reunint els requisits establits en aquesta ordre de Bases, no hagueren sigut resoltes en l'exercici pressupostari que es va presentar la sol·licitud. En aquest cas, haurà d'aportar-se informe de vida laboral o TC2 que acredite la permanència del treballador en l'empresa.
  
2. Les ajudes que s'estableixen en l'apartat a) consisteixen en una subvenció, per cada contracte formalitzat amb dret a aquella, en quantitat fixa de 1300 euros (216.302 pessetes), excepte que aquestes es referisquen a contractacions de desocupats majors de 45 anys en què la quantitat serà de 1500 euros (249.579 pessetes) i de dones, en el supòsit de la qual l'import serà de 2000 euros (332.772 pessetes).
  
Article 23. Requisits dels treballadors
  
Els treballadors que siguen contractats directament de forma indefinida hauran de complir, quant a la situació de desocupació, els requisits exigits per la legislació vigent, i hauran de romandre inscrits com a desocupats en les corresponents oficines d'Ocupació de la Generalitat Valenciana i en possessió de la targeta de demanda d'ocupació actualitzada. En tot cas, hauran d'estar compresos en algun dels col·lectius següents:
  
a) Joves menors de 30 anys en la data de formalització del contracte indefinit.
  
b) Desocupats majors de 45 anys en la data de formalització del contracte.
  
c) Dones
  
d) Desocupats en els que no concórreguen les circumstàncies anteriors, inscrits en l'oficina d'Ocupació de la Generalitat Valenciana per un període de, almenys, 180 dies previs a la data de formalització del contracte indefinit.
  
Capítol III
  
Programa de Suport a la Contractació Indefinida
  
a Temps Parcial
  
Article 24. Objecte
  
L'objecte d'aquest programa és el foment de la contractació indefinida a temps parcial com a mesura tendent a facilitar l'accés a un lloc de treball de caràcter estable que conjuga els condicionaments del treballador amb les necessitats de determinats sectors productius valencians.
  
Article 25. Accions susceptibles de suport i quantia de les ajudes
  
1.Tenint com a meta aquestos objectius, s'articulen com a acció susceptible de suport mitjançant incentius, les contractacions indefinides directes a temps parcial, amb una duració mínima de 20 hores setmanals, regulades en l'article 12.1 de l'Estatut dels Treballadors.
  
2. Les ajudes establides en aquest capítol consisteixen en una subvenció, per cada contracte formalitzat amb dret a ella, en quantitat proporcional a les ajudes establides en l'article 22.2 d'aquesta ordre, determinada depenent de la duració de la jornada estipulada.
  
Article 26. Requisits dels treballadors
  
Els treballadors contractats en l'àmbit de les indicades accions susceptibles de suport hauran de pertànyer a algun dels col·lectius indicats i reunir els requisits de l'article 23 d'aquesta ordre.
  
Títol IV
  
Foment de l'ocupació derivat de la reordenació
  
de la jornada laboral i altres mesures de repartiment
  
del temps de treball
  
Capítol I
  
Disposicions generals
  
Article 27. Objecte
  
Aquest títol té com a objecte regular el conjunt de programes de mesures d'incentivació a la creació d'ocupació que sorgisca de la reorganització del temps de treball, de la substitució d'hores extraordinàries, de cobertura de vacants i de disminució per decisió del treballador de la jornada laboral; així com, la realització d'estudis i assistències tècniques tendents a la posada en marxa de plans de reordenació de la jornada laboral en l'empresa
  
Article 28. Accions susceptibles de suport
  
Les ajudes establides en aquest títol es desenvolupen mitjançant els següents programes de promoció d'ocupació, com a conseqüència d'un acord d'empresa:
  
a) Programa d'incentius als contractes indefinits subscrits per a aconseguir una més eficaç organització del temps de treball.
  
b) Programa d'incentius a les contractacions que es realitzen amb l'objecte de substituir hores extraordinàries.
  
c) Programa d'incentius a les noves contractacions a temps parcial per a realitzar la jornada de treball que quede lliure a causa de la jubilació parcial de treballadors de l'empresa.
  
d) Programa d'incentius a les noves contractacions per absències legals o per disminució, per decisió del treballador, del seu temps de treball, en el marc d'un acord d'empresa.
  
e) Programa d'incentius per a la realització d'estudis i assistències tècniques tendents a la posada en marxa de plans de reordenació de la jornada en l'empresa.
  
Article 29. Requisits dels treballadors contractats
  
Els treballadors contractats hauran de complir, quant a la situació de desocupació, els requisits exigits per la legislació vigent, hauran de romandre inscrits com a desocupats en les corresponents oficines d'Ocupació de la Generalitat Valenciana i en possessió de la targeta de demanda d'ocupació actualitzada, i hauran d'estar compresos en algun dels col·lectius següents:
  
a) Joves desocupats menors de 30 anys en la data de formalització del contracte.
  
b) Desocupats majors de 45 anys en la data de formalització del contracte.
  
c) Desocupats en els que no concórreguen les circumstàncies anteriors inscrits en les oficines d'Ocupació de la Generalitat Valenciana per un període del menys 180 dies previs a la data de formalització del contracte.
  
d) Dones
  
e) Minusvàlids desocupats.
  
Capítol II
  
Programa d'incentius als contractes indefinits subscritss com a conseqüència d'acord en l'empresa per a aconseguir una més eficaç organització del temps de treball
  
Article 30. Objecte
  
L'objectiu final que es persegueix amb aquest Programa d'Incentius a la Contractació és la generació de noves ocupacions mitjançant la realització de noves contractacions indefinides de treballadors desocupats pertanyents a algun dels col·lectius subvencionables, subscrits com a conseqüència de l'acord en l'empresa per a aconseguir una més eficaç organització del temps de treball, sempre que supose un increment de l'ocupació net, circumstància aquesta que haurà de quantificar-se i mencionar-se expressament, així com el temps, expressat anys, en el qual podrà aconseguir-se la nova organització del temps de treball.
  
Article 31. Quantia de les ajudes
  
Les ajudes establides en aquest capítol consistiran en una subvenció de 2.000 euros (332.772 pessetes) per cada contracte indefinit a jornada completa, llevat que aquestes es referisquen a contractacions de desocupats majors de 45 anys, que la quantitat serà de 2.200 euros (366.049 pessetes) i de dones, en el supòsit del qual l'import serà de 3.000 euros (499.158 pessetes).
  
En el cas de contractacions indefinides a temps parcial amb un mínim de 20 hores setmanals, les ajudes consistiran en una subvenció, per cada contracte formalitzat amb dret a ella, en quantitat proporcional a les ajudes establides en el paràgraf anterior, determinada depenent de la duració de la jornada estipulada.
  
Capítol III
  
Programa d'incentius a les contractacions que es realitzen
  
a fi de substituir hores extraordinàries
  
Article 32. Objecte
  
Mitjançant aquesta mesura, i sobre la base d'un acord entre treballadors i empresa, es pretén fomentar la creació d'ocupació a través de la substitució de les hores extraordinàries en l'empresa, excepte les regulades en l'article 35.3 de l'Estatut dels Treballadors, tot incentivant les contractacions de desocupats pertanyents als col·lectius citats en l'article 29. En el mencionat acord hauran de quantificar-se les hores extraordinàries que es pretenen substituir així com l'ocupació que es preveu generar.
  
Article 33. Quantia de les ajudes
  
1. Les ajudes estabkides en aquest capítol consistiran en una subvenció de 2.000 euros (332.772 pessetes) per cada contracte indefinit a jornada completa que se subscriga a l'empara d'aquesta ordre, llevat que aquestes es referisquen a contractacions de desocupats majors de 45 anys, que la quantitat serà de 2.200 euros (366.049 pessetes), i de dones, en el supòsit del qual l'import serà de 3000 euros (499.158 pessetes)
  
2. En el supòsit de ser un contracte temporal, haurà de tenir una duració mínima de sis mesos. En aquest supòsit, la quantia de l'ajuda és de 300 euros (49.915 pessetes) per cada període de duració de sis mesos del contracte temporal estipulat, per a qualsevol dels treballadors contractats compresos en alguns dels col·lectius que estableix l'article 29.
  
Article 34. Documentació addicional
  
A més de la documentació general que estableix l'article 6.2, les sol·licituds d'ajudes d'aquest capítol hauran d'anar acompanyades de la següent documentació:
  
- Documentació acreditativa d'haver cotitzat a la Seguretat Social, per un nombre d'hores extraordinàries igual o superior a què es pretenguen substituir, mitjançant l'aportació dels corresponents butlletins de cotització.
  
- Acreditar l'increment de plantilla fixa pactada, mitjançant la presentació dels corresponents TC2.
  
Capítol IV
  
Programa d'incentius a les noves contractacions a temps parcial per a realitzar la jornada de treball que quede lliurea causa de la jubilació parcial de treballadors de l'empresa
  
Article 35. Objecte
  
Seran objecte dels incentius que es regulen en aquest capítol els nous contractes de relleu que es realitzen, en compliment d'acord d'empresa, amb desocupats pertanyents als col·lectius citats en l'art. 29 d'aquesta ordre, sempre que es pacten entre les seues clàusules les següents condicions:
  
a) Que la duració del contracte de relleu ha de ser, almenys, d'un any.
  
b) Que una vegada produïda la jubilació del treballador rellevat, el contracte del rellevant es convertirà en indefinit i a jornada completa.
  
Article 36. Quantia de les ajudes
  
Les ajudes establides en el aquesta capítol seran de dos tipus:
  
1. Per a les empreses que contracten mitjançant la modalitat del contracte de relleu, el règim de les ajudes serà el contingut en l'article 22 de la aquesta ordre.
  
2. Per als treballadors que accedisquen als supòsits de jubilació parcial, sempre que aquesta done lloc a un nou contracte de relleu, la subvenció serà de 720 euros (119.798 pessetes) per cada any complet, amb el límit màxim de 3.600 euros (598.990 pessetes). Aquesta ajuda estarà condicionada a la vigència del contracte de relleu resultant de la jubilació parcial incentivada, per la qual cosa la baixa del rellevista sense substitució per un altre treballador en les mateixes condicions generarà l'obligació de reintegrar la subvenció percebuda pel treballador jubilat parcialment.
  
Capítol V
  
Programa d'incentius a les noves contractacions per absències legals o per disminució, per decisió del treballador, del seu temps de treball, en el marc d'un acord d'empresa.
  
Article 37. Objecte
  
1. Els contractes d'interinitat que es realitzen amb treballadors desocupats demandants d'ocupació i que complisquen els requisits de l'article 29 de l'ordre tindran les següents ajudes, sempre que les citades contractacions es destinen a la cobertura de les següents absències o vacants:
  
a) Maternitat.
  
b) Risc en l'embaràs.
  
c) Acolliment i adopció.
  
d) Guarda legal.
  
e) Assistència de familiars malalts.
  
f) Prestació de servei militar o substitutori.
  
g) Excedència voluntària.
  
h) Excedència forçosa, d'acord amb el que preveu la legislació laboral.
  
i) Mutu acord de les parts.
  
2. La contractació haurà de realitzar-se dins del període que dure el supòsit que la motive, i en el cas que siga procedent realitzar una contractació a temps parcial, aquesta haurà d'estipular-se amb jornades, almenys, de 20 hores setmanals.
  
Article 38. Quantia de les ajudes
  
Les ajudes establides en aquest capítol seran de dos tipus:
  
1. Les ajudes establides per a les empreses en aquest programa en els supòsits de contractes realitzats a jornada completa i un mínim de tres mesos de duració, consistiran en els següents imports:
  
- Entre tres i sis mesos: 240 euros (39.933 pessetes),
  
- Entre sis i nou mesos: 540 euros (89.848 pessetes),
  
- Entre nou i dotze mesos: 840 euros (139.764 pessetes),
  
- Més de dotze mesos: 1140 euros (189.680 pessetes).
  
2. En el cas de contractes a temps parcial, amb un mínim de 20 hores, les quantitats del paràgraf anterior es reduiran de forma proporcional al temps de la duració de la jornada.
  
3. En els supòsits de les lletres d), e), g), i i) de l'article 37 d'aquesta ordre, es donarà una subvenció a la treballadora que deixa de prestar servicis, de 720 euros (119.798 pessetes) per cada tres mesos de duració del nou contracte que es genere, sempre que aquest últim s'estipule a jornada completa, amb el límit màxim de 1.800 euros (299.495 pessetes). Per al cas de disminució de jornada parcial que genere un contracte a temps parcial, es minorarà la quantitat anterior de forma proporcional.
  
Capítol VI
  
Programa d'incentius per a la realització d'estudis i
  
assistències tècniques tendents a la posada en marxa de plans de reordenació de la jornada en l'empresa
  
Article 39. Objecte
  
Els beneficiaris establits en l'article 2.1 d'aquesta ordre podran rebre ajudes adreçades a cofinançar estudis i intervencions realitzats per professionals externs, sobre creació neta d'ocupació en l'empresa mitjançant reorganització del temps de treball, prèviament acordat entre empresari i treballadors.
  
Article 40. Quantia de les ajudes
  
L'obtenció d'aquestes ajudes estarà condicionada a l'aplicació parcial o total de les mesures proposades sobre reordenació de la jornada laboral o reorganització del sistema de treball en els estudis respectius, i podrà aconseguir fins al 50% del cost de l'acció, amb el límit màxim de 6.000 euros (998.316 pessetes) per cada entitat beneficiària.
  
Article 41. Documentació addicional
  
A més de la documentació general que estableix l'article 6.2, les sol·licituds d'ajudes d'aquest capítol hauran d'anar acompanyades d'una memòria en què s'especifique l'aplicació de les mesures objecte de l'estudi, a la que s'acompanyarà justificació dels llocs de treball creats i factures i acreditació del pagament dels serveis externs contractats.
  
Títol V
  
Ajudes a la contractació de persones desocupades
  
en situació de risc d'exclusió social
  
Article 42. Objecte
  
L'objectiu final d'aquest programa és incentivar la contractació de persones desocupades que pertanyen a un col·lectiu amb risc d'exclusió social.
  
Article 43. Requisits dels treballadors
  
Els treballadors contractats hauran de complir, quant a la situació de desocupació, els requisits exigits per la legislació vigent, i hauran de romandre inscrits com a desocupats en les corresponents oficines d'Ocupació de la Generalitat Valenciana i en possessió de la targeta de demanda d'ocupació actualitzada, i acreditar la realització de cursos de tallers d'inserció soci laboral organitzats per la Direcció General de Formació i Inserció Professional de la Conselleria d'Economia, Hisenda i Ocupació i impartida en els dos anys immediatament anteriors a la sol·licitud de l'ajuda.
  
Article 44. Accions susceptibles de suport i quantia de l'ajuda
  
S'articulen com a accions susceptibles de suport:
  
1. La contractació temporal, parcial o a jornada completa, amb una duració mínima de tres mesos. Els contractes a jornada parcial no podran ser de duració inferior a 20 hores setmanals. La quantia de l'ajuda per als contractes a jornada completa consistirà en una quantitat fixa de 1000 euros (166.386 pessetes) per cada contracte formalitzat amb dret a ella, de duració igual o inferior als sis mesos. Per a contractes de duració superior, la quantitat de l'ajuda serà de 2000 euros (332.772 pessetes). En el cas de contractes a jornada parcial, aquestes quantitats es reduiran de forma proporcional depenent de la jornada estipulada. En cap cas es podrà rebre l'ajuda més d'una vegada per la contractació temporal del mateix treballador.
  
2. La contractació indefinida directes a jornada completa: en el cas de contractacions indefinides directes, l'import de la subvenció serà de 7.000 euros (1.164.702 pessetes) per cada contractació. En el cas de contractes indefinits a jornada parcial, que no podrà ser de duració inferior a 20 hores setmanals, la subvenció abans mencionada serà proporcional a la duració de la jornada estipulada.
  
3. Transformacions en indefinits dels contractes temporals descrits en l'apartat 1. L'import de la subvenció serà de 4000 euros (665.544 pessetes). En el cas de contractes a jornada parcial, aquestes quantitats es reduiran de forma proporcional depenent de la jornada estipulada.
  
Article 45. Documentació addicional
  
A més de la documentació general que estableix l'article 6.2, les sol·licituds d'ajudes d'aquest capítol hauran d'anar acompanyades del certificat expedit per la Direcció General de Formació i Inserció Professional de la Conselleria d'Economia, Hisenda i Ocupació acreditativa de la realització dels cursos de tallers d'inserció sociolaboral, corresponents als dos últims anys immediatament anteriors a la sol·licitud de l'ajuda.
  
Disposicions addicionals
  
Primera
  
La concessió de les ajudes establides en aquesta ordre estarà condicionada a l'existència de crèdit adequat i suficient per a això en les corresponents lleis de Pressupostos de la Generalitat Valenciana per a cada exercici.
  
En compliment del que preveu l'article 47.11 del Text Refós de la Llei de la Hisenda Pública de la Generalitat Valenciana, i d'acord amb el que establisquen les corresponents lleis de Pressupostos, per Ordre de la Conselleria d'Economia, Hisenda i Ocupació es donarà publicitat anual de les línies de crèdit i de l'import global màxim destinat a la concessió d'ajudes establides en aquestes bases reguladores.
  
Segona
  
En el cas que els documents que han d'acompanyar a la sol·licitud de concessió de les ajudes ja estigueren en poder de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o dependència a què van ser adreçats, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no n'hi ha, l'acreditació per altres mitjans dels requisits a què es refereix el document.
  
Tercera
  
Mentre no s'aproven per la Comissió Europea les ajudes establides en aquesta ordre, tindran la consideració d'ajudes de minimis.
  
Quarta
  
D'acord amb allò que s'ha disposat per l'article 10 del Reial Decret 735/1995, de 5 de maig, pel qual es regulen les agències de col·locació sense fins lucratius i els serveis integrats per a l'ocupació, l'acreditació de la situació de desocupació dels treballadors susceptibles de ser contractats a l'empara d'aquesta ordre es podrà també efectuar mitjançant certificat d'inscripció com a desocupat, emesa per una agència privada de col·locació degudament autoritzada per a actuar a la Comunitat Valenciana.
  
Disposició transitòria
  
Primera
  
Amb caràcter transitori, el manteniment de les contractacions indefinides i el manteniment de la conversió de contractes temporals en indefinits, durant l'exercici 2001, per als quals en l'exercici 2000 s'haguera sol·licitat subvenció a l'empara de l'Ordre de 29 de desembre de 1999 (DOGV 05.01.2000), de la Conselleria d'Economia, Hisenda i Ocupació, per la qual es regula el Pla d'Ocupació Estable per a l'any 2000, i que reunint els requisits establits en aquelles bases no hagueren sigut resoltes a la data d'entrada en vigor d'aquesta ordre, seran subvencionades a càrrec dels crèdits pressupostaris de l'exercici 2001.
  
No obstant això, les quanties seran les establides en l'Ordre de 29 de desembre de 1999, abans citada.
  
Segon
  
Les referències que s'efectuen en aquesta ordre a la Conselleria d'Economia, Hisenda i Ocupació i a la Subsecretaria d'Ocupació quedaran substituïdes per les dels òrgans que s'establisquen en el reglament que desenvolupe l'estructura orgànica i funcional del Servei Valencià d'Ocupació i Formació.
  
No obstant això, en el cas que és necessari realitzar adaptacions d'aquesta ordre al que disposa el citat reglament, s'efectuaran per resolució del director del citat organisme.
  
Disposicions finals
  
Primera
  
Es faculta el subsecretari d'Ocupació per a dictar les instruccions i adoptar les mesures que considere oportunes per al desenvolupament i aplicació del que disposa aquesta ordre.
  
Segona
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 29 de desembre de 2000
  
El conseller d'Economia, Hisenda i Ocupació,
  
VICENTE RAMBLA MOMPLET


Còpia Permalink ELI